DECIZIA CONSILIULUI
din 26 noiembrie 2009
privind încheierea de către Comunitatea Europeană a Convenției Națiunilor Unite privind drepturile persoanelor cu handicap
(2010/48/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 13 și 95, coroborate cu articolul 300 alineatul (2) primul paragraf a doua teză și alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
În mai 2004, Consiliul a autorizat Comisia să conducă negocieri în numele Comunității Europene referitoare la Convenția Națiunilor Unite privind protecția și promovarea drepturilor și demnității persoanelor cu handicap (denumită în continuare „Convenția ONU”).
(2)
Convenția ONU a fost adoptată de Adunarea Generală a Organizației Națiunilor Unite la 13 decembrie 2006 și a intrat în vigoare la 3 mai 2008.
(3)
Convenția ONU a fost semnată în numele Comunității la 30 martie 2007, sub rezerva posibilității de a fi încheiată la o dată ulterioară.
(4)
Convenția ONU constituie un pilon relevant și eficient pentru promovarea și protejarea drepturilor persoanelor cu handicap în Uniunea Europeană, cărora atât Comunitatea, cât și statele sale membre le acordă o importanță deosebită.
(5)
Convenția ONU ar trebui să fie aprobată astfel, în numele Comunității, cât mai curând posibil.
(6)
Cu toate acestea, o astfel de aprobare ar trebui să fie însoțită de o rezervă a Comunității Europene cu privire la articolul 27 alineatul (1) din Convenția ONU, pentru a afirma că încheierea de către Comunitate a Convenției ONU nu aduce atingere dreptului statelor sale membre, bazat pe dreptul comunitar, astfel cum se prevede la articolul 3 alineatul (4) din Directiva 2000/78/CE a Consiliului (2), de a nu aplica forțelor armate principiul egalității de tratament pe baza handicapului.
(7)
Atât Comunitatea, cât și statele sale membre au competențe în domeniile reglementate de Convenția ONU. Prin urmare, Comunitatea și statele membre ar trebui să devină părți contractante, pentru a-și îndeplini împreună obligațiile stabilite prin Convenția ONU și pentru a-și exercita împreună drepturile conferite de respectiva convenție în situațiile de competențe mixte, într-un mod coerent.
(8)
În momentul depunerii instrumentului de confirmare formală, Comunitatea ar trebui să depună și o declarație, în temeiul articolului 44 alineatul (1) din convenție, care să precizeze aspectele reglementate de aceasta în legătură cu care competența a fost transferată Comunității de către statele membre,
DECIDE:
Articolul 1
(1) Convenția Organizației Națiunilor Unite privind drepturile persoanelor cu handicap se aprobă în numele Comunității, cu o rezervă referitoare la articolul 27 alineatul (1).
(2) Textul Convenției ONU este inclus în anexa I la prezenta decizie.
Textul rezervei este inclus în anexa III la prezenta decizie.
Articolul 2
(1) Președintele Consiliului este autorizat să desemneze persoana împuternicită (persoanele împuternicite) să depună, în numele Comunității Europene, instrumentul de confirmare formală a convenției la Secretarul General al Organizației Națiunilor Unite, în conformitate cu articolele 41 și 43 și din Convenția ONU.
(2) În momentul depunerii instrumentului de confirmare formală, persoana sau persoanele desemnate depun declarația privind competența care figurează în anexa II la prezenta decizie și rezerva care figurează în anexa III la prezenta decizie.
Articolul 3
Pentru aspectele care țin de competența Comunității și fără a aduce atingere respectării competențelor statelor membre, Comisia constituie un punct de convergență pentru aspectele legate de punerea în aplicare a Convenției ONU în conformitate cu articolul 33 alineatul (1) din aceasta. Detaliile privind funcționarea punctului de convergență în această privință sunt prevăzute într-un cod de conduită înainte de depunerea instrumentului de confirmare formală în numele Comunității.
Articolul 4
(1) Pentru aspectele care țin de competența exclusivă a Comunității, Comisia reprezintă Comunitatea în cadrul sesiunilor organismelor create prin Convenția ONU, în special la Conferința Părților menționată la articolul 40 din aceasta, și acționează în numele Comunității în domeniile care țin de competența organismelor respective.
(2) Pentru aspectele care țin de competențele partajate ale Comunității și ale statelor membre, Comisia și statele membre stabilesc în prealabil modalitățile adecvate de reprezentare a poziției Comunității la reuniunile organismelor create prin Convenția ONU. Detaliile privind reprezentarea sunt prevăzute într-un cod de conduită care trebuie aprobat înainte de depunerea instrumentului de confirmare formală în numele Comunității.
(3) În cadrul reuniunilor la care se face trimitere la alineatele (1) și (2), Comisia și statele membre, consultându-se, după caz, în prealabil cu alte instituții vizate ale Comunității, colaborează strâns, în special cu privire la chestiunile privind monitorizarea, raportarea și procedura de vot. De asemenea, în codul de conduită la care se face trimitere la alineatul (2) sunt abordate modalitățile de asigurare a unei cooperări strânse.
Articolul 5
Prezenta decizie se publică în Jurnalul Oficial al Uniunii Europene.
Adoptată la Bruxelles, 26 noiembrie 2009.